ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ባህላዊ ስርዓት መልቅስ፡ ዓሚቕ ጥበባዊ መግለጺ ሓዘን 24 ሚያዝያ 2019 እቲ ቅድሚ ዝኣገረ ፊደል ቀሪጹ ብራና ኣሰናዲኡ ዘቐመጠ፡ ክንሱ ታሪኹን ትውፊቱን ዘይስንድ ማሕበረሰብ፡ ኣብ ዝተፈላለየ እዋናት ምስ ሰብን ተፈጥሮን እንትጓነጽ ዘጓንፎ ሓዘን፣ ጓሂ፣ ቃዝኖትን ሕራነን ብመልቅስን ድጓዓን ኣቢሉ እናተንፈሰ፡ ስእሊ ወለዶኡ ብቃል እናመሓላለፈን፡ እነሆ ኣብዚ ዘበን በጺሕና። መልቅስን ድጓዓን ኣብ ስነ ቃል ሕብረተሰብ ትግራይን ትግርኛን ንዘበናት ልዑል ቦታ ሒዞም ዝጸንሑ ስነ ጥበባዊ ሃብቲታት እዮም። ''መልቅስ ኣብ ሓዘን ክእለት ምግጣም ዘለዎ ቤተሰብ፣ መሓዛ ወይ'ውን ብናይ ባዕሉ ግዳድ ዝኣተወ፡ ሽዑ ንሽዑ ናይ ምምሃዝ ክእለት ዘለዎ ሰብ፤ ብዛዕባ ጅግንነት መዋቲ፣ መልክዕ፣ ሃፍተ ገነትን ወይ ካልኦት ዝገብሮም ዝነበሩ ጽቡቓት ተግባራትን እናጠቐሰ ሓዘንተኛታት ክበኽዩ ዝገብረሉ ሓደ ዓይነት ስነቃል እዩ'' ብምባል ዳይሬክተር ኣካዳሚ ቋንቋታት ትግራይ ዶክተር ዳኒኤል ተኽሉ ይገልጾ። ሰራዊት ፊደል: ኣብ ምምዕባል ባህሊ ንባብ ደሃይ 40፡ ባህላዊ መግቢ ትኩሻ ኣዝየ ይናፍቕ ሙሁር ታሪኽን ፀሓፍን መምህር ገብረኪዳን ደስታ ብወገኖም ''ህዝቢና ሰሙናዊ ይኹን ወርሓዊ ጋዜጣ ኣይነበሮን። ታሪኹ፣ መረረቱ ይኹን ታሕጓሱ ዝገልጸሉ ብመልቅስ፣ ድጓዓ ወዘተ ኣቢሉ እዩ።'' ይብሉ። መግለጺ ስእሊ, ዶክተር ዳኒኤል ተኽሉ ''ድጓዓ ካብ ቃዝኖት፣ ሕራነ ዝመጸ እትገጥሞ ግጥሚ እዩ'' ብምባል ኣብ መንጎ መልቅስን ድጓዓን ፍልልይ ከምዘሎ ይገልጹ። ሃጸይ ዮሃንስ ኣብ መተማ ምስ ድርቡሽ እንትዋግኡ ድሕሪ ምሟቶም ዝነገሱ ሃጸይ ሚኒሊክ፡ ሰራዊቶም ኣኸቲሎም ናብ መቐለ ብምምጸኦም ኣዝየን ዝሓረቓ ሓፍቲ ሃጸይ ዮሃንስ እቴገ ድንቅነሽ፡ ነዚ ዝስዕብ ድጓዓ ከምዝበላ መምህር ገብረኪዳን ከም ኣብነት የልዕሉ። ከመይ ኢኹም ምኒሊከይ በይዛ ከመይ ኢኹም ምኒሊከይ በይዛ መዓር ዶ ተምጽኡ ኣይነበርኩምን ብኣዘዛ ስብሕቲ ዶ ተምጽኡ ኣይነበርኩምን ብኣዘዛ መንጸፍ ዶ ኣይነበርኩምን ከም ኣጎዛ ሃጸይ ዮሃንስ ምስ ሞቱ ከም ብዋዛ ተጸጊዕኹም ጸኒሕኩም ኣብ ስምዕዛ ሎሚ እንታይ ኣምጸአኩም ሰብ ዘይብሉ ገዛ?
